元夕
作者：華鎮
朝代：宋

paragraphs: 節物隨時好，元宵興味多。
常年苦風雨，今夕偶晴和。
天宇消氛翳，星華侵月波。
六街紛合遝，兩觀迥嵯峨。
平昔財多裕，歡心慮靡他。
深沈閉閬苑，窈窕引巫娥。
百斛澄瑶碧，千枝列芰荷。
珠咽激清脆，霓袖競婆娑。
頡頏將雛態，綿蠻命友歌。
涓涓催急箭，殷殷尚鳴鼉。
縹緲飛華幰，丁東振寶珂。
東西歷登覽，南北遞經過。
不惜雲罍罄，祇看牛影俄。
恨無夸父足，擬擲魯陽戈。
出入心忘計，晨昏用有那。
佳時徒共樂，歡事不同科。
牽率調弦管，安排具綺羅。
有虞虛腹餒，那作醉顔酡。
不見三千履，難逢十二梭。
寂寥塵陌上，誰問夜如何。